പ്രാദേശിക സമ്മര്ദം: ഗുഡ്ഗാവിലെ എട്ട് നമസ്കാര സ്ഥലങ്ങളുടെ അനുമതി പിന്വലിച്ചു ന്യൂഡല്ഹി: പ്രാദേശിക ഹിന്ദു സംഘടനകളുടെ പ്രതിഷേധത്തെ തുടര്ന്ന് ഗുഡ്ഗാവിലെ എട്ട് നമസ്കാര സ്ഥലങ്ങളുടെ അനുമതി ജില്ലാ ഭരണകൂടം പിന്വലിച്ചു. വെള്ളിയാഴ്ച പ്രാര്ഥനക്കായി അനുവദിച്ച 37 നമസ്കാര സ്ഥലങ്ങളില് സെക്ടര് 49ലെ ബംഗാളി ബസ്തി അടക്കം എട്ട് സ്ഥലങ്ങളുടെ അനുമതിയാണ് പിന്വലിച്ചത്. ഇവിടങ്ങളിലെ പ്രദേശവാസികളുടെയും, ഹിന്ദു സംഘടനകളുടെയും, റെസിഡന്ഷ്യല് വെല്ഫെയര് അസോസിയേഷന്റെയും പ്രതിഷേധത്തെ തുടര്ന്നാണ് നടപടി. ഈ സാഹചര്യത്തില് വിശ്വാസികള്ക്ക് പള്ളിയിലോ ഈദ് ഗാഹിലോ സ്വകാര്യ സ്ഥലങ്ങളിലോ നമസ്കാരം നടത്തണമെന്നാണ് ജില്ലാ ഭരണകൂടത്തിന്റെ നിര്ദേശം. പ്രദേശവാസികളില് നിന്ന് പ്രതിഷേധമുണ്ടാകുന്ന പക്ഷം മറ്റിടങ്ങളിലെ നമസ്കാര അനുമതി നിഷേധിക്കുമെന്നും ജില്ലാ ഭരണകൂടം അറിയിച്ചിട്ടുണ്ട്. 2018ലാണ് ഗുരുഗ്രാമിലെ 37 പൊതു ഇടങ്ങളില് വെള്ളിയാഴ്ച നമസ്കാരത്തിനുള്ള സൗകര്യം ജില്ലാ ഭരണകൂടം അനുവദിച്ചത്. എന്നാല് അക്കാലം മുതല്ക്കെ തന്നെ ഒരു വിഭാഗം സാമൂഹിക വിരുദ്ധര് നമസ്കാരം തടസപ്പെടുത്താന് ശ്രമിച്ചിരുന്നു. ഇക്കാരണത്താല് സെക്ടര് 12ല് പൊലീസ് കാവലും ഏര്പ്പെടുത്തിയിരുന്നു. ദിവസങ്ങള്ക്ക് മുന്പ് ജുമുഅ നമസ്കാരം തടസ്സപ്പെടുത്താന് ശ്രമിച്ച 30 പേരെ പൊലീസ് കരുതല് തടങ്കലിലാക്കിയിരുന്നു. ജയ് ശ്രീറാം മുദ്രാവാക്യങ്ങളടക്കം മുഴക്കിയായിരുന്നു സംഘത്തിന്റെ പ്രകടനം. രണ്ട് വര്ഷത്തിലേറെയായി ഗുരുഗ്രാമില് ജുമുഅ നമസ്കാരം നടക്കുന്നുണ്ട്. ഇത് തടയാനുള്ള ശ്രമങ്ങളും സജീവമാണ്. പ്രതിഷേധക്കാര്ക്ക് പല തവണ ക്രമസമാധാന നില തകര്ക്കരുതെന്ന് മുന്നറിയിപ്പ് നല്കിയിട്ടും ആവര്ത്തിക്കുന്ന സാഹചര്യത്തിലാണ് ഇവരെ കരുതല് തടങ്കലില്വെയ്ക്കുന്നതെന്നായിരുന്നു ഗുരുഗ്രാം സബ് ഡിവിഷനല് മജിസ്ട്രേറ്റ് അങ്കിത ചൗധരി അന്ന് വ്യക്തമാക്കിയത്.